Document ID: 32011R0566

ΚΑΝΟΝΙΣΜΌΣ (ΕΕ) αριθ. 566/2011 ΤΗΣ ΕΠΙΤΡΟΠΉΣ
της 8ης Ιουνίου 2011
για την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 692/2008 της Επιτροπής όσον αφορά την πρόσβαση σε πληροφορίες επισκευής και συντήρησης οχημάτων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (ευρώ 5 και ευρώ 6) και σχετικά με την πρόσβαση σε πληροφορίες επισκευής και συντήρησης οχημάτων (1), και ιδίως το άρθρο 4 παράγραφος 4, το άρθρο 5 παράγραφος 3 και το άρθρο 8,
Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2), και ιδίως το άρθρο 39 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ 715/2007 θεσπίζει κοινές τεχνικές απαιτήσεις για την έγκριση τύπου των μηχανοκίνητων οχημάτων («οχήματα») και των ανταλλακτικών όσον αφορά τις εκπομπές τους και ορίζει κανόνες για τη συμμόρφωση κατά τη χρήση, την ανθεκτικότητα των διατάξεων ελέγχου της ρύπανσης, το ενσωματωμένο σύστημα διάγνωσης (OBD), τη μέτρηση της κατανάλωσης καυσίμου και τη δυνατότητα πρόσβασης στις πληροφορίες για την επισκευή και συντήρηση του οχήματος.
(2)
Ο κανονισμός (ΕΚ) αριθ. 692/2008 της Επιτροπής, της 18ης Ιουλίου 2008, για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (ευρώ 5 και ευρώ 6) και σχετικά με την πρόσβαση σε πληροφορίες επισκευής και συντήρησης οχημάτων (3) απαιτεί από την Επιτροπή την εισαγωγή νέας διαδικασίας δοκιμής για τη μάζα και τον αριθμό των σωματιδίων που εκπέμπονται από ελαφρά οχήματα.
(3)
Η οδηγία 76/756/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών που αφορούν στην τοποθέτηση των διατάξεων φωτισμού και φωτεινής σηματοδοτήσεως των οχημάτων με κινητήρα και των ρυμουλκουμένων τους (4), απαιτεί τη χρήση φανών πορείας ημέρας για λόγους ασφάλειας. Η επίδραση αυτών των διατάξεων, οι οποίες είναι μόνιμα αναμμένες κατά τη διάρκεια της λειτουργίας του οχήματος, θα πρέπει να αντικατοπτρίζεται κατάλληλα στις μετρούμενες εκπομπές ρύπων και διοξειδίου του άνθρακος (CO2).
(4)
Λόγω του κινδύνου παρεμβάσεων αλλοίωσης και συνολικής δυσλειτουργίας των φίλτρων σωματιδίων ντίζελ (DPFs), απαιτείται η παρακολούθηση των DPFs ανεξάρτητα από την υπέρβαση των ισχυουσών κατώτατων οριακών τιμών OBD.
(5)
Εξαιτίας του μόνιμου χαρακτήρα της, η παρακολούθηση των ηλεκτρικών κυκλωμάτων θα πρέπει να εξαιρεθεί από την αναφορά των αποτελεσμάτων σύμφωνα με τις απαιτήσεις απόδοσης του συστήματος OBD κατά τη χρήση.
(6)
Λόγω της περιορισμένης συχνότητας των καταστάσεων οδήγησης κατά τις οποίες μπορούν να τεθούν σε λειτουργία τα όργανα παρακολούθησης του συστήματος ελέγχου της υπερσυμπίεσης ή τα όργανα παρακολούθησης που απαιτούν ψυχρή εκκίνηση, είναι απαραίτητο να προβλεφθούν ειδικές απαιτήσεις απόδοσης για τα εν λόγω όργανα παρακολούθησης.
(7)
Οι στατιστικοί όροι υπό τους οποίους αξιολογείται τυπικά η συμμόρφωση με τις απαιτήσεις απόδοσης κατά τη χρήση θα πρέπει να εναρμονιστούν.
(8)
Εάν εντοπισθούν παρεμβάσεις αλλοίωσης στο σύστημα επιλεκτικής καταλυτικής αναγωγής (SCR) μέσω της παρακολούθησης των εκπομπών οξειδίου του αζώτου (NOx) οι όροι υπό τους οποίους ενεργοποιείται το σύστημα προτροπής του οδηγού θα πρέπει να καθοριστούν.
(9)
Η καταχώριση της ενεργοποίησης του συστήματος προτροπής του οδηγού θα πρέπει να διασαφηνιστεί όσον αφορά την πιθανή μελλοντική χρήση αυτής της πληροφορίας σε οδικούς τεχνικούς ελέγχους.
(10)
Η προστασία του υπολογιστή ελέγχου εκπομπών από παρεμβάσεις αλλοίωσης θα πρέπει να μην αποκλείει τη δυνατότητα βελτίωσης λόγω καινοτομίας.
(11)
Η καταχώριση και η αναφορά των στοιχείων είναι σημαντικά μέρη των υποχρεωτικών οργάνων παρακολούθησης του συστήματος OBD και δεν θα πρέπει να εγκαταλείπονται εξαιτίας ισχυρισμών για ανεπάρκειες, κυρίως όχι συστηματικά, σε περίπτωση που ο κατασκευαστής επιλέγει ορισμένα πρότυπα ως ζεύξη επικοινωνίας του εξοπλισμού επί οχήματος με τον εξοπλισμό εκτός οχήματος.
(12)
Προκειμένου να εξασφαλιστεί αποτελεσματικός ανταγωνισμός στην αγορά για υπηρεσίες σχετικά με πληροφορίες επισκευής και συντήρησης οχημάτων, και να διασαφηνιστεί ότι αυτές οι πληροφορίες καλύπτουν επίσης τις πληροφορίες που πρέπει να υποβληθούν σε άλλους ανεξάρτητους φορείς εκτός των επισκευαστών, έτσι ώστε να εξασφαλιστεί ότι η ανεξάρτητη αγορά επισκευής και συντήρησης οχημάτων συνολικά μπορεί να ανταγωνιστεί τις εξουσιοδοτημένες αντιπροσωπείες, ανεξάρτητα από το αν ο κατασκευαστής των οχημάτων διαβιβάσει αυτές τις πληροφορίες απευθείας στις εξουσιοδοτημένες αντιπροσωπείες και επισκευαστές, είναι αναγκαία συμπληρωματική διευκρίνιση σχετικά με τις λεπτομέρειες των πληροφοριών που πρέπει να υποβληθούν σύμφωνα με τον κανονισμό (ΕΚ) αριθ. 715/2007.
(13)
Λαμβανόμενης υπόψη της αρχής της αναλογικότητας, ενώ οι κατασκευαστές οχημάτων δεν θα πρέπει να είναι υποχρεωμένοι να συγκεντρώνουν στοιχεία σχετικά με τις τροποποιήσεις των μεμονωμένων οχημάτων από τρίτους αποκλειστικά για τους σκοπούς του κανονισμού (ΕΚ) αριθ. 715/2007 και των εκτελεστικών πράξεων, για να εξασφαλιστεί ανταγωνιστική αγορά επισκευής και συντήρησης οι ανεξάρτητοι φορείς θα πρέπει να λαμβάνουν επικαιροποιήσεις των στοιχείων όσον αφορά τα κατασκευαστικά στοιχεία του οχήματος, εφόσον αυτές είναι διαθέσιμες στους εξουσιοδοτημένους αντιπροσώπους και επισκευαστές.
(14)
Οι μονάδες εργασίας είναι σημαντικές τεχνικές πληροφορίες επισκευής και συντήρησης για τους ανεξάρτητους φορείς. Η διευκρίνιση ότι οι μονάδες εργασίας καλύπτονται από το άρθρο 6 του κανονισμού (ΕΚ) αριθ. 715/2007 αναμένεται να δημιουργήσει εμπορική βεβαιότητα στους παράγοντες της αγοράς.
(15)
Αν οι κατασκευαστές οχημάτων αποφασίσουν να μη διατηρούν πλέον τις πληροφορίες επισκευής και συντήρησης σε φυσική μορφή μέσα στο όχημα - έτσι ώστε ο ιδιοκτήτης του οχήματος να μπορεί να τις θέσει στη διάθεση των ανεξάρτητων επισκευαστών προκειμένου να καταχωρίσουν τις εργασίες επισκευής και συντήρησης που πραγματοποιούνται - αλλά να αποθηκεύονται οι πληροφορίες αυτές σε μια κεντρική βάση δεδομένων του κατασκευαστή του οχήματος, απαιτείται η συναίνεση του ιδιοκτήτη του οχήματος για να έχουν πρόσβαση σε αυτές τις πληροφορίες και οι ανεξάρτητοι επισκευαστές, ώστε να μπορούν να συνεχίσουν την καταχώριση όλων των εργασιών επισκευής και συντήρησης που πραγματοποιούνται και να παρέχεται η δυνατότητα στον ιδιοκτήτη του οχήματος να διαθέτει σε ένα μόνο έγγραφο την απόδειξη της εκτέλεσης του συνόλου των εργασιών.
(16)
Πρέπει να δοθεί μεγαλύτερη ευελιξία για τον επαναπρογραμματισμό των μονάδων ελέγχου του οχήματος και την ανταλλαγή στοιχείων μεταξύ κατασκευαστών οχημάτων και ανεξάρτητων φορέων, έτσι ώστε να υπάρξει περιθώριο για καινοτομία και μείωση του κόστους.
(17)
Θα πρέπει να εξασφαλιστεί ότι εγκρίνονται σύμφωνα με τον κανονισμό (ΕΚ) αριθ. 715/2007 χωρίς διοικητική επιβάρυνση τα οχήματα που εγκρίθηκαν σύμφωνα με τον σχετικό κανονισμό της Οικονομικής Επιτροπής για την Ευρώπη του Οργανισμού Ηνωμένων Εθνών (ΟΕΕ/ΗΕ), που προβλέπει ισοδύναμες απαιτήσεις όσον αφορά τις εκπομπές με τον κανονισμό (ΕΚ) αριθ. 715/2007 και τον κανονισμό (ΕΚ) αριθ. 692/2008 και πληροί τις απαιτήσεις αυτών των κανονισμών σχετικά με την πρόσβαση στις πληροφορίες.
(18)
Επειδή δεν υπάρχει σήμερα καμία κοινή δομημένη διαδικασία για την ανταλλαγή στοιχείων όσον αφορά τα κατασκευαστικά στοιχεία του οχήματος μεταξύ κατασκευαστών οχημάτων και ανεξάρτητων φορέων, είναι σκόπιμο να αναπτυχθούν αρχές σχετικά με την ανταλλαγή αυτή. Θα πρέπει επίσημα να αναπτυχθεί μελλοντικά από την Ευρωπαϊκή Επιτροπή Τυποποίησης (CEN) κοινή δομημένη διαδικασία για την τυποποιημένη μορφή των ανταλλασσόμενων στοιχείων, χωρίς να προκαθορίζεται στην εντολή που ανατίθεται στην CEN ο βαθμός λεπτομέρειας που θα παρέχει το πρότυπο. Η CEN θα πρέπει ειδικότερα να λάβει υπόψη τα συμφέροντα και τις ανάγκες τόσο των κατασκευαστών οχημάτων όσο και των ανεξάρτητων φορέων. Θα πρέπει επίσης να εξεταστούν λύσεις όπως οι ανοιχτές μορφές δεδομένων που περιγράφονται από σύνολο σαφώς προσδιορισμένων μεταδεδομένων, προκειμένου να ληφθούν υπόψη οι υφιστάμενες υποδομές πληροφορικής.
(19)
Οι κανονισμοί (ΕΚ) αριθ. 715/2007 και (ΕΚ) αριθ. 629/2008 θα πρέπει συνεπώς να τροποποιηθούν ανάλογα.
(20)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής μηχανοκίνητων οχημάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 715/2007 τροποποιείται ως εξής:
1)
Το άρθρο 6 τροποποιείται ως εξής:
α)
Η παράγραφος 2 αντικαθίσταται από το ακόλουθο κείμενο:
«2. Οι πληροφορίες της παραγράφου 1 περιλαμβάνουν:
α)
αναμφισβήτητη ταυτοποίηση του οχήματος·
β)
βιβλιάρια συντήρησης συμπεριλαμβανόμενων πληροφοριών επισκευής και συντήρησης·
γ)
τεχνικά εγχειρίδια·
δ)
πληροφορίες σχετικά με τα κατασκευαστικά στοιχεία και διαγνωστικές πληροφορίες (π.χ. μέγιστες και ελάχιστες θεωρητικές τιμές για μετρήσεις)·
ε)
ηλεκτρικά διαγράμματα·
στ)
διαγνωστικούς κωδικούς προβλημάτων (συμπεριλαμβανομένων των ειδικών κωδικών του κατασκευαστή)·
ζ)
αριθμό λογισμικού διακρίβωσης που ισχύει για έναν τύπο κινητήρα·
η)
πληροφορίες που παρέχονται αναφορικά με ιδιόκτητα εργαλεία και εξοπλισμό και παραδίδονται μέσω αυτών·
θ)
πληροφορίες σχετικά με αρχεία δεδομένων και δεδομένα αμφίδρομης παρακολούθησης και δοκιμών, και
ι)
τυποποιημένες μονάδες εργασίας ή χρονικές περιόδους για εργασίες επισκευής και συντήρησης εφόσον τίθενται στη διάθεση των εξουσιοδοτημένων αντιπροσώπων και επισκευαστών του κατασκευαστή είτε απευθείας είτε μέσω τρίτου μέρους.».
β)
Προστίθεται η ακόλουθη παράγραφος 8:
«8. Σε περίπτωση που οι πληροφορίες επισκευής και συντήρησης ενός οχήματος αποθηκεύονται σε κεντρική βάση δεδομένων του κατασκευαστή του οχήματος ή σε κεντρική βάση δεδομένων που διατηρείται για λογαριασμό του, οι ανεξάρτητοι επισκευαστές, οι οποίοι έλαβαν έγκριση και άδεια σύμφωνα με το σημείο 2.2 του παραρτήματος XIV του κανονισμού (ΕΚ) αριθ. 692/2008 της Επιτροπής (5), έχουν δωρεάν πρόσβαση σε αυτά τα δεδομένα και υπό τους ίδιους όρους με τους εξουσιοδοτημένους αντιπροσώπους ή επισκευαστές προκειμένου να εισάγουν πληροφορίες σχετικά με τις εργασίες επισκευής και συντήρησης που πραγματοποίησαν.
2)
Στο άρθρο 7, η παράγραφος 2 αντικαθίσταται από το ακόλουθο κείμενο:
«2. Οι κατασκευαστές παρέχουν πρόσβαση στις πληροφορίες επισκευής και συντήρησης οχημάτων συμπεριλαμβανομένων διαδραστικών υπηρεσιών όπως επαναπρογραμματισμός ή η τεχνική βοήθεια σε ωριαία, ημερήσια, μηνιαία και ετήσια βάση, και τα τέλη πρόσβασης στις πληροφορίες αυτές ποικίλλουν ανάλογα με τη διάρκεια των αντίστοιχων περιόδων για τις οποίες παρέχεται πρόσβαση. Εκτός από την πρόσβαση που καθορίζεται από τη διάρκειά της, οι κατασκευαστές μπορούν να προσφέρουν πρόσβαση ανά συναλλαγή για την οποία επιβάλλεται τέλος ανά συναλλαγή και όχι ανάλογα με τη διάρκεια της πρόσβασης. Σε περίπτωση που παρέχονται και τα δύο συστήματα από τους κατασκευαστές, οι ανεξάρτητοι επισκευαστές καθορίζουν το σύστημα πρόσβασης της επιλογής τους, είτε βάσει διάρκειας, είτε βάσει συναλλαγής.».
3)
Στο παράρτημα I, οι σημειώσεις 1 και 2 του πίνακα 1 και οι σημειώσεις 1, 2 και 5 του πίνακα 2 διαγράφονται.
Άρθρο 2
Ο κανονισμός (ΕΚ) αριθ. 692/2008 τροποποιείται ως εξής:
1)
Στο άρθρο 2 προστίθεται η ακόλουθη παράγραφος 33:
«33. “εκκίνηση ψυχρού κινητήρα”: θερμοκρασία του ψυκτικού του κινητήρα (ή ισοδύναμη θερμοκρασία) κατά την εκκίνηση του κινητήρα η οποία είναι μικρότερη ή ίση με 35 °C και μικρότερη ή ίση με 7 K + τη θερμοκρασία περιβάλλοντος (αν υπάρχει) + κατά την εκκίνηση του κινητήρα.».
2)
Στο άρθρο 6 παράγραφος 1, προστίθεται το ακόλουθο τέταρτο και πέμπτο εδάφιο:
«Οι σχετικές απαιτήσεις θεωρείται ότι ικανοποιούνται όταν πληρούνται όλοι οι ακόλουθοι όροι:
α)
πληρούνται οι απαιτήσεις του άρθρου 13·
β)
το όχημα εγκρίθηκε σύμφωνα με τον κανονισμό ΟΕΕ/ΗΕ αριθ. 83, σειρά τροποποιήσεων 06, αριθ. 101, σειρά τροποποιήσεων 01 και στην περίπτωση οχημάτων με κινητήρες ανάφλεξης με συμπίεση αριθ. 24 μέρος III, σειρά τροποποιήσεων 03.
Στην περίπτωση που αναφέρεται στο τέταρτο εδάφιο εφαρμόζεται επίσης το άρθρο 14.».
3)
Στο άρθρο 10 παράγραφος 1, προστίθεται το ακόλουθο τρίτο και τέταρτο εδάφιο:
«Οι σχετικές απαιτήσεις θεωρείται ότι πληρούνται εάν ικανοποιούνται όλοι οι ακόλουθοι όροι:
α)
πληρούνται οι απαιτήσεις του άρθρου 13·
β)
οι διατάξεις αντικατάστασης για τον έλεγχο της ρύπανσης εγκρίθηκαν σύμφωνα με τον κανονισμό ΟΕΕ/ΗΕ αριθ. 103.
Στην περίπτωση που αναφέρεται στο τρίτο εδάφιο εφαρμόζεται επίσης το άρθρο 14.».
4)
Το άρθρο 13 παράγραφος 9 αντικαθίσταται από το ακόλουθο κείμενο:
«9. Ιδρύεται το φόρουμ για την πρόσβαση σε πληροφορίες για οχήματα (εφεξής “το φόρουμ”).
Το φόρουμ εξετάζει εάν η πρόσβαση στις πληροφορίες επηρεάζει τις προόδους που σημειώνονται στον περιορισμό της κλοπής οχημάτων και διατυπώνει συστάσεις για τη βελτίωση των απαιτήσεων σχετικά με την πρόσβαση στις πληροφορίες. Ειδικότερα, το φόρουμ συμβουλεύει την Επιτροπή σχετικά με την έναρξη διαδικασίας για την έγκριση και τη χορήγηση άδειας σε ανεξάρτητους φορείς από διαπιστευμένους οργανισμούς ώστε να αποκτήσουν πρόσβαση σε πληροφορίες για την ασφάλεια του οχήματος.
Η Επιτροπή μπορεί να αποφασίσει να τηρήσει το απόρρητο των συζητήσεων και των πορισμάτων του φόρουμ.».
5)
Τα παραρτήματα I, III, IV, VIII, IX, XI, XII, XIV, XVI και XVIII τροποποιούνται σύμφωνα με το παράρτημα I του παρόντος κανονισμού.
6)
Το παράρτημα II αντικαθίσταται από το κείμενο του παραρτήματος II του παρόντος κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Ιουνίου 2011.

Labels: 7
8
20